Jann Sjursen (KRF), 2001-12-13:
Kristeligt Folkeparti støtter regeringens beslutningsforslag om et dansk militært bidrag til den internationale indsats mod terrornetværk i Afghanistan.
Vi ser regeringens beslutningsforslag som i klar naturlig forlængelse af tidligere beslutninger, som Folketinget har truffet, begyndende med beslutningen om at aktivere Washingtonerklæringens artikel 5, også med dens tilslutning, således at terrorangrebet på USA den 11. september var at betragte som et angreb på hele NATO-alliancen.
Derfor er det efter vores opfattelse også naturligt, at vi nu efterkommer USA's ønske om et militært bidrag fra Danmark i kampen mod de terrornetværk, som stadig væk findes
i Afghanistan, og som det er nødvendigt at tage et endeligt opgør med.
Bidraget, som Danmark nu forhåbentlig vil yde med Folketingets tilslutning, er ikke bare et bidrag til USA.
Det er et bidrag til en aktion, som også er hjemlet i FN-pagten og i FN's Sikkerhedsråds beslutninger.
Jeg synes også, det er vigtigt her ved denne debat at slå fast, at det er et risikofyldt bidrag, som danske soldater nu skal yde i Afghanistan, sådan som det også fremgår af beslutningsforslaget.
Også derfor er det vigtigt, at vi lægger vægt på, at sikkerheden er i top, at forsvarsministeren og at forsvaret i det hele taget sikrer, at vore folk, der bliver udsendt, får den bedst tænkelige udrustning, og at man sørger for deres personlige sikkerhed så godt som overhovedet muligt.
Udviklingen i Afghanistan er gået hurtigt i de seneste uger.
Vi er nu nået så langt, at vi allerede med Bonn-konferencen har fået en overgangsregering for Afghanistan, og på den måde er det vel gået over al forventning, i hvert fald set med Kristeligt Folkepartis øjne.
Vi ser frem til, at der over weekenden også bliver forhandlet en stabiliseringsstyrke, som kan blive sat ind i Afghanistan og dermed også sikre, at de processer, der nu skal i gang for at skabe stabilitet i Afghanistan med det nye styre, kan finde sted.
Vi er også positive over for at se på et dansk bidrag til en sådan stabiliseringsstyrke.
Når det er sagt, må jeg også sige, at netop med udsigten til måske at skulle stille yderligere et dansk militært bidrag og med udsigten til det pres, det lægger på forsvarets økonomi i forhold til de internationale opgaver, som forsvaret skal løse, er der al god grund til, at vi får en forhandling om forsvarsforliget i januar måned, sådan som forsvarsministeren også har lagt op til.
Det er efter Kristeligt Folkepartis opfattelse nødvendigt, at der bliver tilført flere penge til forsvaret, for at det kan klare de opgaver, vi må se frem til. I den sammenhæng vil jeg da godt afslutningsvis gøre den bemærkning, at når vi ser på, hvordan konflikter skal løses internationalt, hvordan vi også får bekæmpet terrorisme, som der er tale om i Afghanistan, så er det altså ikke nok, at Danmark og andre især vestlige lande er villige til hurtigt og rask at trække checkhæftet op af lommen, når det gælder om at finansiere militære bidrag. Så er det heller ikke nok, at den danske regering ved forsvarsministeren siger, at nu er vi parate til at finde 1 mia. kr., for at vi fortsat kan klare - og det synes jeg også, vi skal - de internationale forpligtelser, vi synes, vi skal bidrage til militært med vores forsvar.
Man må altså også hoste op med penge, når det gælder de humanitære bidrag, der er så nødvendige for også at undgå fremtidige konflikter og krige.
Det bare sagt i al stilfærdig som afrunding på mit indlæg i denne debat, at dér lader regeringens handling meget tilbage at ønske, eller sagt på en anden måde: De handlinger, som regeringen allerede har tilkendegivet, de vil træffe, er ganske katastrofale.